ผู้ว่าฯสตง.มั่นใจจับสินบนบินไทย-ปตท.ได้
สตง.ลุยสอบ “การบินไทย-ปตท.” รับสินบนข้ามชาติ ชี้อาจเป็นคนกลุ่มเดียวกันเชื่อหาหลักฐานมัดได้
23 ม.ค. 2560

สตง.ลุยสอบ “การบินไทย-ปตท.” รับสินบนข้ามชาติ ชี้อาจเป็นคนกลุ่มเดียวกันเชื่อหาหลักฐานมัดได้
นายพิศิษฐ์ ลีลาวชิโรภาส ผู้ว่าการสำนักงานการตรวจเงินแผ่นดิน (สตง.) เปิดเผยว่า เรื่องที่บริษัท การบินไทยและ ปตท. รับสินบนจากบริษัท โรลส์-รอยซ์ นั้น ทาง สตง.ได้ส่งสายตรวจตรวจสอบหลักฐานการจัดซื้อของทั้งสองแห่งแล้ว เพื่อรวบรวมหลักฐานตั้งแต่กระบวนการจัดหา ผู้เสนออนุมัติว่าประกอบด้วยใครบ้าง พร้อมเอาข้อมูลจากต่างประเทศมาตรวจสอบซึ่งถือว่าเป็นไฮไลต์
ทั้งนี้ เชื่อว่ามีหลักฐานการเงินเป็นข้อมูลเจาะจงตัวบุคคลว่าจ่ายเงินให้ใคร เพราะเอาผิดจากผู้จ่ายเงินสินบน ซึ่งต้องมีรายชื่อคนไทยทั้งหมดที่ไปรับเงินจากบริษัท โรลส์-รอยซ์ ส่วนบริษัท ปตท. รับสินบนในปี 2556 นั้น หาหลักฐานได้ไม่ยาก โดยเฉพาะหลักฐานการจัดซื้อกระบวนการอนุมัติจัดหา การเลือกเครื่องยนต์กลไก ฝ่ายที่มีส่วนเกี่ยวข้อง เสนอใครตัดสินใจ
“เรื่องนี้ต้องมีคนกลางวิ่งล็อบบี้เพื่อจ่ายสินบนให้หน่วยงานไทย อาจเป็นคนกลุ่มเดียวกัน ล็อบบี้ทั้ง ปตท.และการบินไทย ให้ซื้อเครื่องยนต์ของบริษัท โรลส์-รอยซ์ และเชื่อว่าจะมีการระบุรายชื่อว่าจ่ายเงินให้ใคร เหมือนกรณีการท่องเที่ยวแห่งประเทศไทย คาดว่าไม่นานจะได้รายชื่อคนไทยรับเงินจากบริษัทนี้”นายพิศิษฐ์ กล่าว